Iramba ni kata ya Wilaya ya Bunda katika Mkoa wa Mara, Tanzania yenye postikodi namba 31519. Kwa mujibu wa sensa iliyofanyika mwaka wa 2012, kata ilikuwa na wakazi wapatao 10,715 waishio humo. Kata ya Iramba ina vijiji vitano ambavyo ni Isanju, Mugara, Nyarugoma, Sikiro na Mwiruruma. Makao makuu ya kata yapo Isanju. Jamii ya watu wa Iramba ni hasa ya makabila ya Wajita, Wasukuma, Wakerewe na Wajaluo. Wakazi wa kata wanajishugulisha hasa na kilimo, uvuvi, na ufugaji. Pia kata hii inazungukwa na maji pande kuu tatu ikiwa kama rasi iliyoingia ziwani. Kwa upande wa majini imezungukwa na visiwa kama Ilela, Nyamigongo, Nyambugu, Igali, Burwa, Bugurani na Nyamasanje. Upande wa nchi kavu vijiji vyote vitano vinavyounda kata hiI vinaunganishwa na safu ya milima ya Iramba (iramba hill). Kilimo: maeneo ya kilimo ndani ya kata yanafanyika katika mwambao wa ziwa Victoria na maeneo ya milimani (safu za milima ya Iramba). Wakulima wa maeneo haya hushughulika na mazao ya muhogo, viazi vitamu, uwele na mtama kama mazao ya chakula; pia pamba, mahindi na mpunga kama mazao ya biashara.